Rīgā, 2022.gada 31.maijā

Viļakas Valsts ģimnāzijas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta ģimnāzijas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Viļakas Valsts ģimnāzija un tās īstenotās izglītības programmas *Pamatizglītības pirmā posma izglītības programma, Pamatizglītības 2. posma (7. – 9. klase) programma, Speciālās pamatizglītības programma izglītojamajiem ar garīgās attīstības traucējumiem, Vispārējās vidējās izglītības programma, Vispārējās vidējās izglītības vispārizglītojošā virziena programma* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Savukārt izglītības iestādes vadītājas darbs tiek vērtēts pamatā ar kvalitātes līmeni “ļoti labi”, tādējādi atzīstot, ka direktore ievieš pārmaiņas un tikpat aktīvi arī nākamajos gados izglītības iestādes vadībai ir jāturpina darbs, ieviešot nākamās pārmaiņas.

Viļakas Valsts ģimnāzijas stiprās puses ir spēja pamanīt katra bērna talantus un sasniegt maksimāli labu iespējamo rezultātu. Par to liecina arī absolventu tālākas gaitas un sadarbība ar ģimnāziju dažādās jomās. Ģimnāzijā ir radīti apstākļi un sniegts atbalsts arī skolēniem ar speciālām vajadzībām, veiksmīgi mācību un audzināšanas procesā tiek iekļauti visi skolēni. Ģimnāzijā ir izveidojies profesionāli kompetentu pedagogu kolektīvs, kas īsteno mērķtiecīgu un pēctecīgu darbu un patstāvīgi pilnveido savu profesionālo kompetenci. Īpaši vēlamies atzīmēt ģimnāzijas plašo dažādu materiāltehnisko resursu klāstu, kas tiek efektīvi izmantots ne tikai izglītības programmu īstenošanā, bet arī kā bāze zinātniski pētniecisko darbu sekmīgai izstrādei, nodrošinot skolēniem atzīstamus panākumus gan reģiona, gan arī valsts līmenī. Vēlamies atzīmēt arī ģimnāzijas direktores S. Šaicānes izcilās zināšanas, izpratni un atzīstamo pieredzi finanšu un resursu efektīvā pārvaldībā, kā arī praktisko pieredzi regulārā papildu finansējuma piesaistē, tostarp uzturot ciešu sadarbību ar izglītības iestādes absolventiem, atbalstot mecenātismu un viņu ziedojumus mērķtiecīgi izmantojot, tādejādi papildus stiprinot iestādes materiāli tehnisko kapacitāti un pilnveidojot izglītības procesu, praktiskajā rīcībā apliecinot iestādes definēto vērtību (mērķtiecība, sadarbība, izaugsme) nozīmību.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar izglītības iestādes vadītāju, vietniekiem, pedagogiem, izglītības iestādes dibinātāja pārstāvjiem, izglītojamo vecākiem, izglītības iestādes padomi, atbalsta personālu, Skolēnu parlamentu.
2. Sarunas ar izglītības iestādes vadītāju.
3. 16 mācību stundu vērošana (attālināti).
4. Izglītības iestādes (virtuāla) apskate kopā ar izglītības iestādes vadītāju.
5. Dokumentu un informācijas analīze (izglītības iestādes pašnovērtējuma ziņojums, izglītības iestādes attīstības plānošanas dokuments, vērtēšanas kārtība, e-klase, audzināšanas darba prioritātes trīs gadiem).
6. Situāciju analīze (attālināti) par pedagoģijas, skolvadības un izglītības iestādes aktuālās darbības jautājumiem.
7. Tīmekļvietnes un komunikācijas sociālajos medijos analīze.

Kā svarīgākos turpmākajos gados ģimnāzijai veicamos darbus akreditācijas ekspertu komisija ir noteikusi izglītības programmu mērķu un sasniedzamo rezultātu definēšanu, cita starpā ņemot vērā izglītības iestādes valsts ģimnāzijas statusu, un izglītības programmu mērķu un sasniedzamo rezultātu vienotas izpratnes un kopveseluma pieejas veidošanu pedagogiem. Tāpat arī kā vienu no sasniedzamajiem rezultātiem nepieciešams definēt skolēnu mācību sasniegumu paaugstināšanu centralizētajos eksāmenos atbilstoši vidējiem valsts ģimnāziju rādītājiem, izstrādājot un īstenojot mācību sasniegumu valsts pārbaudes darbos paaugstināšanas stratēģiju. Turpmāk ieteikts veikt katras īstenotās audzināšanas aktivitātes / īstenotā pasākuma kvantitatīvo un kvalitatīvo rezultātu analīzi. Būtiski ir sadarbībā ar pašvaldību un atbildīgo institūciju “Latvijas Valsts ceļi” rast risinājumu autobusa pieturas ierīkošanai pie ģimnāzijas atbilstoši satiksmes drošības noteikumiem, tādejādi novēršot potenciālā apdraudējuma risku skolēniem, kuri izmanto sabiedrisko transportu. Ģimnāzija precīzāk identificēs savā attīstības plānā 2021.-2023. gadam kvantitatīvos sasniedzamos rezultātus, nodrošinot argumentētāku, datos balstītu un valīdu paveiktā darba izvērtējumu, attiecinot paveikto uz skaidri definētiem izglītības programmu īstenošanas mērķiem, kas raksturo kvalitatīvu darbu izglītības iestādē atbilstoši labas pārvaldības principiem.

Novēlu jums sekmīgu turpmāko sadarbību ar Viļakas Valsts ģimnāzijas vadību un pedagogiem!

Ekspertu komisijas vadītāja Dace Saleniece